Na temelju članka 61. Statuta Grada Pule - Pola („Službene novine Grada Pule“ br. 7/09, 16/09, 12/11, 01/13 i 02/18), Gradonačelnik Grada Pule donosi dana \_\_\_\_\_\_\_\_\_\_\_\_\_. godine, donosi

**ODLUKU O KRITERIJIMA I POSTUPKU**
**SUFINANCIRANJA KAMATE PRILIKOM KUPNJE PRVE NEKRETNINE NA PODRUČJU GRADA PULE – POLA**

**UVODNE ODREDBE**

Članak 1.

Ovom Odlukom uređuju se kriteriji i postupak sufinanciranja kamate stambenih kredita prilikom kupnje prve nekretnine (stana ili kuće) na području Grada Pule - Pola u svrhu poticanja smanjenja iseljavanja mladih obitelji i pomoći građanima radi rješavanja svojeg stambenog pitanja.

Sufinanciranje kamate na stambene kredite iz stavka 1. ovog članka može se zatražiti po javnom pozivu koji se objavljuje jednom godišnje sukladno odredbama ove Odluke, te se utvrđuje na razdoblje od godine dana s mogućnošću nastavka korištenja koja se ostvaruje ponovnom prijavom na javni poziv koji će se objavljivati za svaku kalendarsku godinu.

Članak 2.

Sredstva za sufinanciranje kamata osiguravaju se u proračunu Grada Pule, a traju do iskorištenja sredstava osiguranih u proračunu namijenjenih za realizaciju programa.
Sredstva se odobravaju u visini od 50% kamate za odobrene stambene kredite, a maksimalno do 18.000,00 kuna odnosno u maksimalnom iznosu do 1.500,00 kuna mjesečno po odobrenom zahtjevu, za maksimalno pet godina otplate kredita.

**KRITERIJI ZA ODOBRAVANJE ZAHTJEVA ZA SUFINANCIRANJE KAMATE**

Članak 3.

Sufinanciranje kamate temeljem stambenog kredita koji građanin uzima od kreditne institucije koje ima odobrenje za rad od strane HNB za kupnju prve nekretnine radi rješavanja svojeg stambenog pitanja odobrit će se osobama kojima je odobren stambeni kredit i pod uvjetima utvrđenim ovom Odlukom.

Članak 4.

Sufinanciranje kamate stambenog kredita odobrit će se za kredit koji ne prelazi 100.000,00 eura u kunskoj protuvrijednosti prema srednjem deviznom tečaju Hrvatske narodne banke.

Članak 5.

Sufinanciranje kamate odobrava se za stambene kredite za koje je kreditna institucija odobrila kredit za kupnju nekretnina nakon stupanja na snagu ove Odluke.

Članak 6.

Sufinanciranje kamate Grad Pula isplaćuje kreditnoj instituciji kod koje podnositelj zahtjeva ima odobreni stambeni kredit, a nakon provedenog postupka temeljem kojeg je zaključen Ugovor o sufinanciranju kamate između Grada Pule i podnositelja zahtjeva.
Iznos sufinanciranja kamate isplaćuju se jednokratno godišnje na kreditni račun korisnika kredita po dostavljenom otplatnom planu odmah po sklapanju ugovora iz stavka 1. ovog članka.

Članak 7.

Pravo na sufinanciranje kamate sukladno ovoj Odluci ima pravo tražiti osoba koja ispunjava slijedeće uvjete:

* da osoba u trenutku podnošenja zahtjeva po javnom pozivu nije starija od 40 godina
* da ima prebivalište na području Grada Pule najmanje 10 godina;
* da nema u vlasništvu nekretninu odnosno da bračni odnosno izvanbračni drug, te članovi domaćinstva navedeni u zahtjevu nemaju u vlasništvu nekretninu;
* da je odobren stambeni kredit od strane kreditne institucije;
* da nema dugovanja prema proračunu Grada Pule – Pola.

Članom odgovarajućeg domaćinstva podnositelja zahtjeva se u smislu članka 7. stavak 1. alineje 3. ove Odluke smatra bračni drug kao i druge osobe koje s njim stanuju: potomak, pastorak i posvojenik, roditelj ili posvojitelj, izvanbračni drug pod uvjetom da isto dokaže, a koji su na dan objave javnog poziva prijavljeni na istoj adresi prebivališta kao i podnositelj zahtjeva.

Svaki podnositelj zahtjeva ima pravo na ostvarenje sufinanciranja kamate samo za jedan stambeni kredit.

**OBJAVA POZIVA**

Članak 8.

Zahtjev za sufinanciranje kamate podnosi se upravnom odjelu nadležnom za poslove financija nakon objave Javnog poziva za podnošenje zahtjeva za sufinanciranje kamate.
Javni poziv za podnošenje zahtjeva za sufinanciranje kamate objavljuje se u dnevnom tisku, na web stranicama Grada Pule i na oglasnoj ploči upravnog odjela nadležnog za poslove financija.

**NAČIN, VRIJEME I MJESTO DOSTAVE PRIJAVE**

Članak 9.

Zahtjev za sufinanciranje kamate može se podnijeti od dana objave javnog poziva za podnošenje zahtjeva, a poziv je otvoren do iskorištenja sredstava osiguranih u proračunu Grada Pule za tu kalendarsku godinu, dostavom zahtjeva s pratećom dokumentacijom putem pošte preporučeno ili osobno predajom u pisarnici Grada Pule, u zatvorenoj omotnici uz naznaku „NE OTVARAJ – ZAHTJEV ZA SUFINANCIRANJE KAMATE“.

Zahtjev za sufinanciranje kamate mora sadržavati:

* ime i prezime, prebivalište, te osobni identifikacijski broj podnositelja zahtjeva te članova domaćinstva;
* Uvjerenje o prebivalištu izdanom od strane MUP-a, Policijske uprave Istarske kojom se dokazuje da u trenutku podnošenja zahtjeva podnositelj zahtjeva i članovi domaćinstva imaju prijavljeno prebivalište na adresi nekretnine koja je predmet stambenog kredita za koje se traži sufinanciranje kamate, a koje uvjerenje ni smije biti starije od 15 dana od dana podnošenja zahtjeva;
* potvrda o duljini prebivališta podnositelja zahtjeva, a koje uvjerenje ni smije biti starije od 15 dana od dana podnošenja zahtjeva;
* ugovor o kupoprodaji nekretnine;
* potvrda zemljišnoknjižnog odjela Općinskog suda u Puli o vlasništvu nekretnina na području Grada Pule za podnositelja zahtjeva i članove obiteljskog domaćinstva, ne starija od 15 dana od dana podnošenja zahtjeva;
* Ugovor o kreditu od nadležne kreditne institucije;
* otplatni plan po Ugovoru o kreditu,

kao i eventualno drugu dokumentaciju utvrđenu javnim pozivom.

Za nastavak sufinanciranja kamate svake naredne godine podnositelj zahtjeva dužan je javiti se na javni poziv i dokazati potvrdom kreditne institucije o iznosu uplaćenih anuiteta za prethodnu godinu za koju je već dobio sufinanciranje.

Sve isprave podnose se u originalu ili ovjerenom presliku.

Zahtjevi koji ne ispunjavaju uvjete iz javnog poziva, odnosno ukoliko nije dostavljena cjelovita dokumentacija, neće se uzeti u razmatranje.

Podnositelji zahtjeva koji žele ostvariti pravo na sufinanciranje kamate podnošenjem zahtjeva koji sadrži njegove osobne podatke, uz tražene priloge, daje privolu na njihovo prikupljanje, obradu i korištenje istih javnom objavom na internetskim stranicama i u službenom glasilu Grada Pule, a u svrhu u koju su prikupljeni.

Podnositelji zahtjeva koji žele ostvariti pravo na sufinanciranje kamate obvezni su prilikom podnošenja zahtjeva dati suglasnost za prikupljanje i korištenje njihovih osobnih podataka sukladno Općoj uredbi o zaštiti osobnih podataka i ovoj Odluci.

**POVJERENSTVO**

Članak 10.

Postupak za odobravanje zahtjeva za sufinanciranje kamate provodi Povjerenstvo za provedbu postupka.

Povjerenstvo osniva i imenuje gradonačelnik na vrijeme od dvije godine. Povjerenstvo čine predsjednik i dva člana.

Povjerenstvo utvrđuje tekst javnog poziva i potrebnu dokumentaciju.

Stručne i administrativno – tehničke poslove za Povjerenstvo obavlja Upravni odjel nadležan za poslove financija.

Na temelju zaprimljenih zahtjeva i potrebne dokumentacije, Povjerenstvo analizira pristigle prijave te provjerava cjelovitost pristigle dokumentacije.

Ukoliko se u provedbi postupka utvrdi da je podnositelj zahtjeva podnio svu potrebnu dokumentaciju, Gradonačelnik na prijedlog Povjerenstva donosi Odluku o dodjeli sredstava za sufinanciranje kamate.

Ukoliko se u provedbi postupka utvrdi da podnositelj zahtjeva nije dostavio potrebnu dokumentaciju, odnosno ukoliko se utvrdi da ne ispunjava propisane uvjete iz ove Odluke, Povjerenstvo će obavijestiti podnositelja zahtjeva o neispunjavanju uvjeta.

**UGOVOR O SUFINANCIRANJU KAMATE**

Članak 11.

Grad Pula sa podnositeljima zahtjeva koji ispunjavaju uvjete propisane ovom Odlukom sklapa ugovor o sufinanciranju kamate.

Ugovor iz stavka 1. ovog članka, uz ostalo, mora sadržavati zabranu davanja u najam nekretnine za čiju kupnju se sufinanciranje kamate odobrava.

U slučaju zadovoljavanja svih uvjeta za isplatu, a sukladno uvjetima Ugovora iz stavka 1. ovog članka u svezi sufinanciranja kamatne stope, Grad Pula se obvezuje izvršiti isplatu novčanih sredstava na ime sufinanciranja kamate kreditnoj instituciji sukladno otplatnom planu i smatra se konačnim.

Članak 12.

Ukoliko se podnositelj zahtjeva neopravdano ne odazove pozivu za sklapanje Ugovora o sufinanciranju kamate, gubi pravo na isto.

**ZAVRŠNE ODREDBE**

Članak 13.

Ova Odluka stupa na snagu osmog dana od dana objave u Službenim novinama Grada Pule.

Klasa:
Urbroj

Pula, datum

**GRADONAČELNIK GRADA PULE - POLA**

**Boris Miletić**